Vantablack
Vantablack (ინგლ. vertically aligned nanotube arrays — „ვერტიკალურად ორიენტირებული ნანომილების მასივები“ და black — „შავი“) — ნახშირბადის ნანომილებისაგან დამზადებული ნივთიერება. ეს არის დღესდღეობით ცნობილი ყველაზე შავი ნივთიერება. შთანთქავს მასზე დაცემული გამოსხივების 99.965%-ს: ხილულ სინათლეს, მიკროტალღებს და რადიოტალღებს (შედარებისთვის: ყველაზე შავი ნახშირი შთანთქავს სინათლის 96%-ს). იგი შედგება ვერტიკალურად განლაგებული ნანომილებისაგან, რომლებიც „იზრდებიან“ ალუმინის ფოლგაზე; Vantablack-ზე მოხვედრილი ფოტონები იკარგება ამ ნანომილებს შორის და, პრაქტიკულად, უკან არეკვლის გარეშე, გადაიქცევა სითბოდ. ეს ნივთიერება პირველად წარადგინეს დიდი ბრიტანეთის ეროვნული ფიზიკური ლაბორატორიისა და Surrey NanoSystems-ის მეცნიერებმა ფარნბოროს ავიაშოუზე 2014 წლის ივლისში. მიღებულ ნივთიერებას აქვს მრავალი პოტენციური გამოყენება: მაგალითად, ტელესკოპებში სინათლის გაფანტვის თავიდან აცილება, დედამიწაზე და კოსმოსში მოქმედი ინფრაწითელი კამერების გაუმჯობესება, შეიძლება გამოყენებულ იქნას თერმული დაცვის სისტემებში და მინიატურული ერთეულების და ელემენტების საფარად სხვადასხვა მიკროელექტრომექანიკური მოწყობილობაში. ამ ობიექტის მიერ რადიაციის შეწოვა ხსნის მსუბუქი და გამძლე საფარის შექმნის შესაძლებლობას, რომელიც იცავს ადამიანებს და კოსმოსურ ხომალდებს ძლიერი გამოსხივებისგან. ის ასევე შეიძლება გამოყენებულ იქნას სითბოს შთანთქმის გასაზრდელად მასალებში, რომლებიც გამოიყენება მზის ენერგიის კონცენტრაციის ტექნოლოგიებში, ხოლო სამხედრო სფეროში Vantablack შეიძლება გამოყენებულ იქნას „ტემპერატურული შენიღბვის“ შესაქმნელად, მაგალითად, თვითმფრინავებისთვის. საინტერესოა ადამიანის თვალის რეაქცია Vantablack-ზე: არეკლილი სინათლის თითქმის სრული არარსებობის გამო, ადამიანი მას აღიქვამს არა როგორც ძალიან შავ საგანს, არამედ როგორც არაფერს, როგორც უფსკრულში ჩავარდნას, შავ ხვრელში, როგორც ორგანზომილებიანი სიბნელე. ცნობილმა მოქანდაკე ანიშ კაპურმა გამოხატა ინტერესი Vantablack-ის მიმართ, რომელმაც თქვა, რომ ეს ნივთიერება ძალზე ეფექტური იქნება, როგორც საღებავი, მაგალითად, უძირო სივრცის გამოსასახავად. 2014 წელს, საჰაერო კოსმოსური და თავდაცვის პირველმა მომხმარებლებმა უკვე მიიღეს Vantablack შეკვეთები.